แบงก์รัฐเร่งทำเป้าลงทะเบียนคนจน
แบงก์รัฐเร่งเครื่องรับลงทะเบียนผู้มีรายได้น้อย &#8220;ออมสิน-ธ.ก.ส.&#8221; มั่นใจทำได้ตามเป้า
8 ส.ค. 2559

แบงก์รัฐเร่งเครื่องรับลงทะเบียนผู้มีรายได้น้อย “ออมสิน-ธ.ก.ส.” มั่นใจทำได้ตามเป้า
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารได้สั่งเจ้าหน้าที่สาขาลงพื้นที่เพื่อทำการประชาสัมพันธ์เรื่องโครงการลงทะเบียนผู้มีรายได้น้อยเพื่อรับสวัสดิการแห่งรัฐ โดยให้เข้าไปประชาสัมพันธ์และรับลงทะเบียนผ่านกองทุนหมู่บ้าน กลุ่มวิสาหกิจชุมชนต่างๆ รวมถึงการเข้าไปรับลงทะเบียนให้คนชรา ผู้พิการในชุมชนต่างๆ เนื่องจากคาดว่ายังมีประชาชนส่วนหนึ่งที่ไม่สะดวกในการเดินทางมาลงทะเบียน และมีอีกส่วนที่ยังไม่รู้และไม่เข้าใจเรื่องการลงทะเบียนเพื่อรับสวัสดิการจากรัฐบาลว่าจะได้อะไรบ้าง ทำให้ยังไม่ยอมลงทะเบียน
ทั้งนี้ ล่าสุดธนาคารมียอดผู้ลงทะเบียนคนมีรายได้น้อยแล้วกว่า 1 ล้านราย ดังนั้นในช่วงเวลาที่เหลือก่อนปิดโครงการในวันที่ 15 ส.ค. 2559 เชื่อว่ายอดการลงทะเบียนจะเร่งตัวสูงขึ้น และสามารถปิดยอดมีผู้ลงทะเบียนกับธนาคารออมสินได้ 2 ล้านรายตามเป้าหมายที่ตั้งไว้
นายสมศักดิ์ กังธีระวัฒน์ รองผู้จัดการธนาคารเพื่อการเกษตรและสหกรณ์การ เกษตร (ธ.ก.ส.) กล่าวว่า ในช่วงเวลาที่เหลือให้ลงทะเบียนได้อีก 2 สัปดาห์ ยอดการลงทะเบียนทั้งหมดของ ธ.ก.ส. น่าจะได้ตามเป้าหมายที่ 3 ล้านราย จากยอดลงทะเบียนล่าสุดอยู่ที่ 1.4 ล้านราย และเชื่อว่าช่วงสุดท้ายก่อนปิดโครงการคนจะเข้ามาลงทะเบียนกันมาก และหากประชาชนรายใดยังมาลงทะเบียนในปีนี้ไม่ทัน ก็สามารถลงทะเบียนเพิ่มเติมต่อได้ในปีหน้า
อย่างไรก็ดี ธนาคารได้สั่งเจ้าหน้าที่สาขาอำนวยความสะดวกลูกค้าในการเข้ามาลงทะเบียนอย่างเต็มที่ รวมทั้งยังได้รับความช่วยเหลือจากหน่วยเฉพาะกิจทหารพรานที่ 3 ในพื้นที่สาขาถนนพระวิหาร จ.ศรีสะเกษ ที่เข้ามาช่วยรับลงทะเบียนเพื่อสวัสดิการแห่งรัฐ